b"\n_START_ARTICLE_\n\xc8\x98coala Robinsonilor\n_START_SECTION_\nPovestea\n_START_PARAGRAPH_\nGodfrey, un t\xc3\xa2n\xc4\x83r de 22 de ani, tr\xc4\x83ie\xc8\x99te cu unchiul, bogatul Lord William W. Kolderup. \xc3\x8enainte de a se c\xc4\x83s\xc4\x83tori cu t\xc3\xa2n\xc4\x83ra \xc8\x99i frumoasa Phina, el cere s\xc4\x83 fac\xc4\x83 o c\xc4\x83l\xc4\x83torie de doi ani pe m\xc4\x83ri. Ced\xc3\xa2nd dorin\xc8\x9bei sale, unchiul s\xc4\x83u \xc3\xael trimite s\xc4\x83 viziteze Noua Zeeland\xc4\x83 la bordul vasului Dream, comandat de c\xc4\x83pitanul Turcotte. Al\xc4\x83turi de el se afl\xc4\x83 mentorul \xc8\x99i profesorul s\xc4\x83u de dans, T. Artelett._NEWLINE_Din nefericire, vasul se scufund\xc4\x83 la c\xc3\xa2teva mile de o insul\xc4\x83 pe care Godfrey \xc8\x99i T. Artelett, singurii supravie\xc8\x9buitori ai naufragiului, vor trebui s\xc4\x83 \xc3\xaenve\xc8\x9be s\xc4\x83 supravie\xc8\x9buiasc\xc4\x83, \xc3\xaenfrunt\xc3\xa2nd s\xc4\x83lbaticii. \xc3\x8en fa\xc8\x9ba acestei adev\xc4\x83rate \xc8\x99coli a vie\xc8\x9bii, t\xc3\xa2n\xc4\x83rul blazat va descoperi valoarea efortului, dob\xc3\xa2ndind s\xc3\xa2nge rece \xc8\x99i curaj.\n_START_SECTION_\nO robinsonad\xc4\x83 amuzant\xc4\x83\n_START_PARAGRAPH_\nTermenul Robinson face aluzie la prima oper\xc4\x83 scris\xc4\x83 pe tema naufragiilor: Robinson Crusoe de Daniel Defoe. \xc3\x8ens\xc4\x83 romanul de fa\xc8\x9b\xc4\x83 prezint\xc4\x83 aceast\xc4\x83 aventur\xc4\x83 pe un ton glume\xc8\x9b, parodiind robinsonada. Car\xc3\xa8finotu corespunde stereotipului s\xc4\x83lbaticului naiv care accept\xc4\x83 recunosc\xc4\x83tor binecuv\xc3\xa2nt\xc4\x83rile civiliza\xc8\x9biei, fiind o parodie a s\xc4\x83lbaticului Vineri, slujitorul lui Robinson Crusoe._NEWLINE_Tartelett duce o via\xc8\x9b\xc4\x83 confortabil\xc4\x83 \xc3\xaen re\xc8\x99edin\xc8\x9ba Lordului William W. Kolderups. Traiul pe insul\xc4\x83 se dovede\xc8\x99te foarte dificil pentru el, profesorul fiind responsabil cu nesf\xc3\xa2r\xc8\x99itele pl\xc3\xa2ngeri, pline de umor. La r\xc3\xa2ndul s\xc4\x83u, Godfrey este omul modern care pozeaz\xc4\x83 \xc3\xaen Robinson Crusoe, beneficiind de for\xc8\x9ba fizic\xc4\x83, de imagina\xc8\x9bia \xc8\x99i de tot ce are nevoie pentru a supravie\xc8\x9bui._NEWLINE_\xc3\x8en acest roman aflat printre scrierile mai pu\xc8\x9bin importante ale sale, Jules Verne a subliniat partea amuzant\xc4\x83 a unui naufragiu, nel\xc4\x83s\xc3\xa2nd loc pentru nostalgie \xc8\x99i \xc3\xaendoieli \xc3\xaen comportamentul protagoni\xc8\x99tilor.\n_START_SECTION_\nAdapt\xc4\x83ri\n_START_PARAGRAPH_\nRomanul a fost ecranizat \xc3\xaen 1981 \xc3\xaentr-o coproduc\xc8\x9bie SUA/Spania regizat\xc4\x83 de Juan Piquer Sim\xc3\xb3n \xc8\x99i intitulat\xc4\x83 Jules Verne's Mystery on Monster Island (spaniol\xc4\x83 Misterio en Isla de los Monstruos), cu Peter Cushing, Terrence Stamp, Ian Sera \xc8\x99i David Hatton. \xc3\x8en film apar o serie de mon\xc8\x99tri, care nu sunt prezen\xc8\x9bi \xc3\xaen cadrul romanului. \xc3\x8en 2007, filmul a fost lansat pe DVD al\xc4\x83turi de un alt film._NEWLINE_De\xc8\x99i numele pare c\xc4\x83 face aluzie la romanul Insula misterioas\xc4\x83, nu exist\xc4\x83 nicio leg\xc4\x83tur\xc4\x83 cu acest roman al lui Verne, mult mai cunoscut. Cu toate acestea, unii recenzori au pretins c\xc4\x83 exist\xc4\x83 leg\xc4\x83turi, critic\xc3\xa2nd faptul c\xc4\x83 intriga filmului nu a respectat-o pe cea a c\xc4\x83r\xc8\x9bii."